9.12.2022
EL
Επίσημη Εφημερίδα της Ευρωπαϊκής Ένωσης
C 469/11
β.
Ανάπτυξη προγραμμάτων σπουδών με επίκεντρο τον εκπαιδευόμενο και με βάση συμπεριληπτικές και σχεσιακές παιδαγωγικές προσεγγίσεις, και παροχή δυνατότητας για διαφοροποιημένες και εξατομικευμένες μορφές διδασκαλίας και μάθησης.
Θα πρέπει να εξετάζεται το ενδεχόμενο της ενεργού συμμετοχής των παιδιών και των νέων στη δημιουργία διδακτικού υλικού, όπου κρίνεται σκόπιμο, ιδίως όσον αφορά τους πόρους για την πρόληψη του εκφοβισμού, την κοινωνική και συναισθηματική εκπαίδευση, την επίλυση συγκρούσεων και την αντιμετώπιση προκαταλήψεων. γ.
Ενσωμάτωση της κοινωνικής και συναισθηματικής εκπαίδευσης, της πρόληψης του εκφοβισμού και της ψυχικής και σωματικής υγείας στα προγράμματα σπουδών, από την ΠΕΦ έως την ανώτερη δευτεροβάθμια εκπαίδευση και κατάρτιση.
δ. Ενίσχυση των ικανοτήτων στη γλώσσα ή στις γλώσσες της σχολικής φοίτησης, με παράλληλη αναγνώριση της αξίας και υποστήριξη της γλωσσικής πολυμορφίας των εκπαιδευομένων ως παιδαγωγικού πόρου για περαιτέρω μάθηση και εκπαιδευτική επιτυχία.
Αυτό μπορεί να περιλαμβάνει, για παράδειγμα, αξιολόγηση των προηγούμενων γλωσσικών γνώσεων, παροχή σημαντικής υποστήριξης στη μητρική γλώσσα του εκπαιδευόμενου (πρώτη γλώσσα) και στη γλώσσα σχολικής φοίτησης, πρόσβαση σε διδασκαλία της γλώσσας της χώρας καταγωγής και μηχανισμούς για τη στήριξη της μετάβασης από τις τάξεις υποδοχής στις κανονικές τάξεις σε διάφορες βαθμίδες της εκπαίδευσης, κατά περίπτωση.
ε.
Ειδικότερα, στήριξη της εκμάθησης της γλώσσας σχολικής φοίτησης από πρόσφυγες και νεοαφιχθέντες μετανάστες μέσω της έγκαιρης εμβάπτισης σε κανονικές τάξεις και προγράμματα σπουδών, με την παροχή πρόσθετης εξατομικευμένης στήριξης σε κατάλληλο επίπεδο για την επιτάχυνση της κοινωνικής και ακαδημαϊκής μάθησης.
Η συνεχής πρόσβαση σε γλωσσική και ακαδημαϊκή υποστήριξη, επαγγελματικό προσανατολισμό σε όλες τις βαθμίδες εκπαίδευσης και κατάρτισης και διαπολιτισμική εκπαίδευση, σε συνδυασμό με τη συμμετοχή των γονέων, μπορούν επίσης να διαδραματίσουν κομβικό ρόλο.
στ.
Προώθηση παιδαγωγικών προσεγγίσεων που έχουν διαδραστικό και βιωματικό χαρακτήρα, ενώ παράλληλα ανταποκρίνονται στις πολιτισμικές και γλωσσικές ανάγκες, με σκοπό την ανάπτυξη της αυτονομίας και της υπευθυνότητας των εκπαιδευομένων κατά τη διαδικασία μάθησης και την ενδυνάμωσή τους ώστε να συμμετέχουν ενεργά στην ανάπτυξη των ικανοτήτων τους.
Οι προσεγγίσεις αυτές μπορεί να περιλαμβάνουν ευκαιρίες μικτής μάθησης (συμπεριλαμβανομένων ψηφιακών πόρων και πρόσβασης σε βιβλιοθήκες, εργαστήρια, μουσεία, άλλους πολιτιστικούς οργανισμούς όπως μουσικά ή καλλιτεχνικά σχολεία, κοινοτικά κέντρα και στη φύση), οι οποίες λαμβάνουν υπόψη τις ανάγκες των εκπαιδευομένων με αναπηρία ή ειδικές εκπαιδευτικές ανάγκες, την ευέλικτη και ανομοιογενή οργάνωση του χρόνου και των περιβαλλόντων μάθησης, τη διεπιστημονική διδασκαλία και μάθηση, τη συνεργατική μάθηση και τη στήριξη από ομοτίμους, καθώς και τη χρήση υποστηρικτικών τεχνολογιών για εκπαιδευόμενους με αναπηρία.
ζ.
Προώθηση πρακτικών αξιολόγησης που αντικατοπτρίζουν και υποστηρίζουν προσωπικές μαθησιακές ανάγκες και διαδρομές, ιδίως με την εκτεταμένη χρήση της διαμορφωτικής και συνεχούς αξιολόγησης, και με τον συνδυασμό πολλαπλών ψηφιακών και μη ψηφιακών μέσων και εργαλείων (π.χ. χαρτοφυλάκια, αξιολόγηση από ομοτίμους και αυτοαξιολόγηση) που είναι συμπεριληπτικά, ανταποκρίνονται στις πολιτισμικές ανάγκες και είναι συμμετοχικά.
Μέτρα παρέμβασης η) Παροχή πλαισίων εντός των σχολείων τα οποία προσφέρουν στοχευμένη στήριξη σε όλους τους εκπαιδευόμενους που αντιμετωπίζουν μαθησιακές δυσκολίες ή κίνδυνο να παρουσιάσουν χαμηλές επιδόσεις, μέσω μιας διεπιστημονικής και ομαδικής προσέγγισης (π.χ. προγράμματα για τη συμμετοχή των γονέων μέσω ολιστικής σχολικής προσέγγισης, προγράμματα καθοδήγησης, συμπεριλαμβανομένης της καθοδήγησης από ομοτίμους, κινητοποίηση προσωπικού υποστήριξης, πρόσθετος χρόνος μάθησης κατά τη διάρκεια του σχολικού έτους και/ή των περιόδων διακοπών, πρόσβαση σε πρόσθετα μαθησιακά περιβάλλοντα).
θ) Στο πλαίσιο προσβάσιμων περιβαλλόντων χωρίς αποκλεισμούς, παροχή ενισχυμένης, εξατομικευμένης στήριξης σε εκπαιδευόμενους με πολύπλευρες και σύνθετες ανάγκες, συμπεριλαμβανομένων κοινωνικών και συναισθηματικών αναγκών και αναγκών ψυχικής υγείας (π.χ. ενισχυτική διδασκαλία, εξατομικευμένα σχέδια μάθησης, παρεμβάσεις από ειδικούς ψυχικής υγείας, ψυχοθεραπευτικές παρεμβάσεις, διεπιστημονικές ομάδες, οικογενειακή υποστήριξη).
ι)
Παροχή λύσεων σε επίπεδο σχολείου ή σε συνεργασία με άλλους φορείς για εκπαιδευόμενους που δυσκολεύονται να ικανοποιήσουν βασικές ανάγκες λόγω του κοινωνικοοικονομικού τους υποβάθρου (π.χ.
έλλειψη εκπαιδευτικού υλικού, δυσκολίες στη μετακίνηση, πείνα, διατροφικό έλλειμμα και έλλειμμα ύπνου).
ια) Παροχή στοχευμένων προγραμμάτων χρηματοδοτικής και μη χρηματοδοτικής στήριξης σε μειονεκτούντες εκπαιδευόμενους με σκοπό τη διευκόλυνση της μετάβασής τους στη δευτεροβάθμια και τριτοβάθμια εκπαίδευση και κατάρτιση και την επιτυχή ολοκλήρωση σπουδών ανώτερης δευτεροβάθμιας εκπαίδευσης που οδηγούν στην απόκτηση των σχετικών τίτλων.